Paartjie vermis ná wen by casinoCarien Wilkens en James Viljoen Die families van ‘n paartjie van Schweizer Reneke, Carien Wilkens en James Viljoen, is rasend van bekommernis nadat die paartjie Maandag vermis geraak het. “Ek het Saterdag laas met my dogter gepraat toe sy en Viljoen op pad was Sun City toe. Ons is baie na aan mekaar en praat omtrent vier keer ŉ dag telefonies,” het ŉ emosionele Rina du Plessis, Wilkens se ma, aan Maroela Media gesê. Die paartjie is die laaste keer op kringtelevisie gesien toe hulle Sun City Maandagoggend omstreeks 03:10 in hul wit Geely verlaat het. Viljoen het tydens hul uitstappie R20 000 by die casino gewen. Die voertuig se registrasienommer is HBP 533 NW. “Dit is verdag dat hulle vermis geraak het. James werk by ŉ Engen-depot en ons vermoed hulle het so vroeg gery omdat hy die oggend moes oopsluit. Sy ma het my geskakel toe hy nie opgedaag het nie en die vragmotors in die pad begin ophoop het,” het Du Plessis gesê. Sy sê hulle het in Pilanesberg na die paartjie gaan soek en plakkate met hul gesigte op na alle omliggende gebiede gestuur, maar tot dusver geen sukses gehad nie. Albei se selfone is afgeskakel. Die paartjie is as vermis by die Schweizer Reneke-polisie aangemeld. Mense met inligting oor waar die paartjie hul mag bevind, kan die polisie bel by 053 963 9100 of speurder Marcus Ferreira skakel by 082 373 8250.